b'\n_START_ARTICLE_\nSvetovno prvenstvo v smu\xc4\x8darskih poletih 1994\n_START_PARAGRAPH_\nSvetovno prvenstvo v smu\xc4\x8darskih poletih 1994 je bilo trinajsto Svetovno prvenstvo v smu\xc4\x8darskih poletih, ki je potekalo 20. marca 1994 na Velikanki bratov Gori\xc5\xa1ek v Planici, Slovenija. Branilec naslova je bil Noriaki Kasai._NEWLINE_Andreas Goldberger je 17. marca v 1. seriji na prostem treningu z 202 metri kot prvi \xc4\x8dlovek uspel preleteti magi\xc4\x8dno mejo 200 metrov, a je pri tem podrsal z rokami. Samo nekaj minut kasneje pa je Toni Nieminen pri 203 metrih obstal na nogah in se v zgodovino zapisal kot prvi \xc4\x8dlovek v zgodovini, ki je uradno preletel mejo 200 metrov in pri tem obstal na nogah._NEWLINE_Na tem prvenstvu je \xc5\xa1e zadnji\xc4\x8d pred ukinitvijo veljalo sporno pravilo 191 metrov, pri katerem niso pri\xc5\xa1tevali to\xc4\x8dk pri dalj\xc5\xa1ih poletih od teh razdalje. Sploh prvi, ki je v \xc4\x8detrtek 17. marca na tem prvenstvu preizkusil to prenovljeno letalnico je bil prvi predskakalec Miran Tepe\xc5\xa1._NEWLINE_Zlato medaljo je osvojil Jaroslav Sakala, srebrno Espen Bredesen, bronasto pa Roberto Cecon. Ker je v soboto 19. marca tekmovanje zaradi premo\xc4\x8dnega vetra v celoti odpadli, izpeljali niso namre\xc4\x8d niti enega skoka, so tako v nedeljo 20. marca izpeljali le 2 od skupno predvidenih 4 serij.'